ඇල්පිටිය සීමාසහිත කැෂුවල් මෙන්ඩිස් ඇඟලුම් කම්හලේ සේවයෙන් ඉවත් කරන ලද සේවක සේවිකාවන් හතළිස් හත් දෙනකු වන්දි ඉල්ලා පවරා තිබූ නඩුව විභාග කළ ගාල්ල කම්කරු විනිශ්චයාධිකරණයේ සභාපතිනි අතිරේක මහේස්ත්‍රාත් ඊ.ඒ.ඩී.වයි.ඇම්.සී.ඒකනායක මහත්මිය වන්දි ඉල්ලුම්කරුවන්ට රුපියල් හතළිස් හත් ලක්ෂ අනූ අට දහස් හාරසිය අනූ පහක වන්දියක් ගෙවන ලෙස එම කම්හලේ පාලන අධිකාරියට නියෝග කළා ය.මේ කම්හලේ සේවය කරමින් සිටින විට 2009 අගෝස්තු 20 වැනි දින දැන්වීමක් මගින් දින දහයක අනිවාර්ය නිවාඩු යවා පසුව කොග්ගල පිහිටි කම්හලට ස්ථාන මාරු ලබා දුන් අතර එහි සේවයට වාර්තා නොකිරීම නිසා තමන් සේවය හැර ගියා ලෙස සලකා 2009 සැප්තැම්බර් 1 වැනි දින සිට සේවය අවසන් කළ බව එම සේවකයින් අධිකරණය වෙත දන්වා තිබුණි.මේ අතර තම කම්හල දිගින් දිගටම පාඩු ලැබූ නිසා සිදුවන මූල්‍ය හානිය වළක්වා ගැනීම සඳහා සේවක පිරිස කොග්ගල කම්හලකට මාරු කළ අතර එය නීත්‍යානුකූල බව වග උත්තරකරුවෝ අධිකරණයට දන්වා සිටියහ.